ಪೊಲೀಸ್ ವಸತಿಗೃಹದಲ್ಲಿ ಯಶಸ್ವಿ ಸಾವಯವ ಕೃಷಿ ಬೈಲಹೊಂಗಲ: ಅದೊಂದು ಬೋಳು ಗುಡ್ಡ. ಬಂಡೆ, ಕುರುಚಲು ಮುಳ್ಳಿನ ಪೊದೆಗಳನ್ನು ಬಿಟ್ಟರೆ ಅಲ್ಲಿ ಬೇರೇನೂ ಕಾಣಲು ಸಿಗುತ್ತಿರಲಿಲ್ಲ. ಈಗ ಆ ಪ್ರದೇಶ ಹಸಿರಿನಿಂದ ನಳ, ನಳಿಸುತ್ತಿದೆ. ಬರಡು ಭೂಮಿಯಲ್ಲೂ ಸಮೃದ್ಧ ಕೃಷಿ ಕಾಯಕ ಮಾಡಿ ಸೊಂಪಾಗಿ ತರಕಾರಿ ಬೆಳೆ ಬೆಳೆದಿದ್ದನ್ನು ಕಂಡು ಜನರು ಮೆಚ್ಚುಗೆ ಸೂಚಿಸುತ್ತಿದ್ದಾರೆ. ಇದು ಎಎಸ್ಪಿ ಪ್ರದೀಪ ಗುಂಟಿ ದಂಪತಿ ಮಾರ್ಗದರ್ಶನದಲ್ಲಿ ಪೊಲೀಸ್ ವಸತಿಗೃಹದಲ್ಲಿ ಪೊಲೀಸ್ ಸಿಬ್ಬಂದಿ ಮಾಡಿರುವ ಸಾವಯವ ಕೃಷಿ ಕಾಯಕದ ಫಲ. ಐದಾರು ತಿಂಗಳು ಹಿಂದಿನಿಂದ ಪೊಲೀಸ್ ವಸತಿಗೃಹದ ಒಂದೂವರೆ ಎಕರೆ ಬರಡು ಭೂಮಿಯಲ್ಲಿ ಪೊಲೀಸ್ ಸಿಬ್ಬಂದಿ, ಕುಟುಂಬದವರು, ತಮ್ಮ, ತಮ್ಮ ಕರ್ತವ್ಯದ ಜೊತೆಗೆ ಕೃಷಿ ಕಾಯಕದ ಚಟುವಟಿಕೆಯಲ್ಲಿ ತೊಡಗಿಸಿಕೊಂಡಿದ್ದಾರೆ. ಯಾವುದೇ ರಾಸಾಯನಿಕ ಗೊಬ್ಬರ ಹಾಕದೆ 8 ಗುಂಟೆಯಲ್ಲಿ ಟೊಮೆಟೊ, ಬದನೆ, ಮೆಣಸಿನಕಾಯಿ, ಮೂಲಂಗಿ, ಕೊತ್ತಂಬರಿ, ಸಬ್ಬಸಗಿ, ಈರುಳ್ಳಿ, ಬೀನ್ಸ್, ಚವಳಿಕಾಯಿ, ಸೌತೆಕಾಯಿ, ಕಿರಕಸಾಲಿ, ಕಡಲೆ, ಬೆಂಡಿಕಾಯಿ ಮೊದಲಾದವುಗಳನ್ನು ಬೆಳೆದಿರುವುದು ಗಮನಸೆಳೆಯುತ್ತಿದೆ. ಇದರಿಂದ ವಸತಿಗೃಹದ ಸಿಬ್ಬಂದಿ ಮಾರುಕಟ್ಟೆಗೆ ಹೋಗಿ ತರಕಾರಿ ತರುವುದು ತಪ್ಪಿದೆ. ಇವರಿಗೆ ಸಿಪಿಐ ಯು.ಎಚ್. ಸಾತೇನಹಳ್ಳಿ, ಪಿಎಸ್ಐ ಈರಪ್ಪ ರಿತ್ತಿ ಮಾರ್ಗದರ್ಶನದೊಂದಿಗೆ ಸಹಾಯಸಹಕಾರ ನೀಡಿದ್ದಾರೆ. ಸಿಬ್ಬಂದಿ ಸೈಯದ್ ಅರವಳ್ಳಿ, ಚಂದ್ರು ಬಡಿಗೇರ, ಮಂಜುನಾಥ ಕರಿಗಾರ, ಆರ್.ವಿ. ಜೂಮಾಯಿ, ಬಾಗೋಜಿ, ಗಾಂಧಿ, ಭಾಗನವರ ಕುಟುಂದವರು ಉತ್ತಮ ತರಕಾರಿ ಬೆಳೆದಿದ್ದಾರೆ. ಅಲ್ಲಿನ ಮಹಿಳೆಯರು ಕೃಷಿ ಕಾಯಕಕ್ಕೆ ಕೈ ಜೋಡಿಸಿದ್ದು ಶುದ್ಧ ತರಕಾರಿ ಬೆಳೆಯಲು ಪ್ರಮುಖ ಪಾತ್ರ ವಹಿಸಿದ್ದಾರೆ. ಮೇಲಾಧಿಕಾರಿಗಳ ಪ್ರೋತ್ಸಾಹದಿಂದ ವಸತಿಗೃಹದಲ್ಲಿ ಸಾವಯವ ಕೃಷಿ ಪದ್ಧತಿ ಅಳವಡಿಸಲು ಸಾಧ್ಯವಾಗಿದೆ. ಇದರಿಂದ ಎಲ್ಲ ಸಿಬ್ಬಂದಿಗೆ ತಾಜಾ ತರಕಾರಿ ಸಿಗುತ್ತಿದೆ. ಅಲ್ಲದೇ, ನೆಮ್ಮದಿ ಮತ್ತು ಖುಷಿ ತಂದಿದೆ. ಹಿರಿಯ ಅಧಿಕಾರಿಗಳು ಇಲ್ಲಿಗೆ ಭೇಟಿ ನೀಡಿ ಮೆಚ್ಚುಗೆ ವ್ಯಕ್ತಪಡಿಸಿದ್ದಾರೆ ಎಂದು ಸಿಬ್ಬಂದಿ ಸೈಯದ್ ಅರವಳ್ಳಿ ಪ್ರಜಾವಾಣಿಗೆ ತಿಳಿಸಿದರು. ಅಲ್ಲಿ ಬೆಳೆದ ತರಕಾರಿಗಳನ್ನು ಗುರುವಾರ ರೈತ ದಿನಾಚರಣೆ ಅಂಗವಾಗಿ ಪ್ರದರ್ಶಿಸಲಾಯಿತು. ಸಿಬ್ಬಂದಿಗೆ ಸಾವಯವ ಕೃಷಿ ಪದ್ಧತಿ ಅಳವಡಿಸಿಕೊಳ್ಳುವಂತೆ ತಿಳಿಸಿದ್ದೆ. ಅದು ಆರೋಗ್ಯಕ್ಕೆ ಸಹಕಾರಿ. ಎಲ್ಲರೂ ಶ್ರದ್ಧೆಯಿಂದ ಮಾಡಿದ್ದಾರೆ. ಮುಂದುವರಿಸಲಿ ಎನ್ನುವುದು ನನ್ನ ಆಶಯ ಪ್ರದೀಪ ಗುಂಟಿ, ಎಎಸ್ಪಿ, ಬೈಲಹೊಂಗಲ